Broj: 711-I-960-M-161/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Nenada Mrzlečkog, ravnatelja Zavoda za hitnu medicinu Bjelovarsko-bilogorske županije,** za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

**Obveznik Nenad Mrzlečki, ravnatelj Zavoda za hitnu medicinu Bjelovarsko-bilogorske županije, može istovremeno uz obnašanje navedene javne dužnosti povremeno obavljati poslove vanjskog člana Odbora za financije i proračun Grada Bjelovara te za to primati naknadu.**

Obrazloženje

Zahtjev za davanjem mišljenja Povjerenstva podnio je Nenad Mrzlečki, ravnatelj Zavoda za hitnu medicinu Bjelovarsko-bilogorske županije. U knjigama ulazne pošte Povjerenstva zahtjev je zaprimljen 24. ožujka 2022. pod poslovnim brojem 711-U-3844-M-161/22-01-2, povodom kojeg se vodi predmet broj M-161/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave. obveznici u smislu navedenog zakona, stoga je Nenad Mrzlečki povodom obnašanja dužnosti ravnatelja Zavoda za hitnu medicinu Bjelovarsko-bilogorske županije, kojem je jedini osnivač Bjelovarsko-bilogorska županija, obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je Gradsko vijeće Grada Bjelovara osnovalo Odbor za financije i proračun koji priprema i predlaže odluke iz svog djelokruga za sjednice Gradskog vijeća Grada Bjelovara, u čijem radu sudjeluje kao vanjski član te da se svake četiri godine konstituiranjem predstavničkog tijela osnivaju gradski odbori.

Obveznik traži mišljenje Povjerenstva može li za vrijeme obnašanja dužnosti ravnatelja Zavoda za hitnu medicinu Bjelovarsko-bilogorske županije biti član Odbora za financije i proračun Grada Bjelovara i za to primati naknadu.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

Odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojom je propisano da opću bolnicu osniva jedinica područne (regionalne) samouprave te su propisane ovlasti kao i način imenovanja te razrješenja ravnatelja zdravstvene ustanove nije propisano da bi ravnatelj zdravstvene ustanove, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Međutim, u ovom se slučaju radi o povremenom obavljanju stručnih i savjetodavnih poslova u za tu svrhu osnovanom Odboru za financije i proračun koji predlaže odluke Gradskom vijeću Grada Bjelovara, u kojem je Odboru obveznik imenovan kao vanjski član, odnosno u istom ne obavlja funkciju koja proizlazi iz obnašanja druge javne dužnosti izabranog člana Gradskog vijeća Grada Bjelovara.

Slijedom navedenog, ne bi se radilo o drugoj javnoj dužnosti, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva. Stoga Nenad Mrzlečki, ravnatelj Zavoda za hitnu medicinu Bjelovarsko-bilogorske županije, može istovremeno uz obnašanje navedene javne dužnosti biti član Odbora za financije i proračun Grada Bjelovara te za to primati naknadu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana